**Актуална информация за мерки и ограничения на придвижването в Азия и Австралия**

**Казахстан** – След въведената от 00:00 ч. на 19 март 2020 г. карантина в градовете Нур-Султан и Алмати въпросите на транзита и/или евакуация на граждани на чужди държави ще бъдат разглеждани индивидуално за всеки отделен случай от държавна комисия, председателствана от министър-председателя на Казахстан. За да се сезира комисията, е необходимо изготвяне на писмено запитване от страна на съответното дипломатическо представителство, акредитирано в Казахстан, което следва да съдържа:

**-** точния брой и пълни индивидуализиращи данни на подлежащите на евакуация лица (трите имена, номер на паспорт, адрес на местоживеене, цел на престоя в Казахстан);

- избрания маршрут (въздушен/автомобилен транспорт);

- номер на полета, номер на превозното средство (в случай на пристигане със сухопътен транспорт от други региони на страната);

- всяка друга информация, необходима за вземане на решение.

**Кувейт –** Към 21 март 2020 г. не са налице промени в мерките за борба с COVID-19, които да позволят трансфер и транзитен престой на български граждани на територията на Кувейт.

**Тайланд -** Тече подготовка за навлизане в трета фаза на пандемията – широко разпространение на вируса на местно ниво. Реакциите в тази фаза предвиждат поставяне на цялата страна под изолация. Продължават да се предприемат редица мерки, засягащи пътуванията/трансфера на чуждестранните граждани. Приеманите мерки се променят бързо и влизат в изпълнение в кратки срокове.

**Индонезия** – Считано от 20 март 2020 г. за период от 14 дни столицата Джакарта ще бъде под статут на извънредно положение, под който попадат 17 типа бизнес в туристическия сектор. Те ще бъдат временно затворени от понеделник, 23 март, до 5 април. Сред тях са нощни клубове, ресторанти, караоке барове, студия за масаж, спа съоръжения, кина, зали за билярд, боулинг зали и др. Общественият транспорт ще бъде ограничен и опашките за него трябва да бъдат на открито. Парковете в града са затворени от седмица. Повече информация може да се получава всекидневно на уебсайта на МЗ на Индонезия: www.infeksiemerging.kemkes.go.id като има и горещи телефонни линии на Emergency Operation Center: 021-5210411, 0812-1212-3119, 119 ext.9, както и на WhatsApp: 0812-1926-7704. Към момента единствената европейска авиокомпания, която извършва полети, остава KLM. Полетите са до Амстердам по два маршрута: Джакарта- Куала Лумпур-Амстердам и Денпасар-Сингапур-Амстердам.

**Сингапур** - Считано от 23:59 часа на 20 март местно време, всички граждани на Сингапур, постоянно и краткосрочно пребиваващи, влизащи в Сингапур ще трябва да преминат през 14 дневна карантина у дома . Те трябва да осигурят доказателство за мястото, където ще прекарат този период, например резервация на хотел за 14 дни или адрес на местоживеене . Краткосрочнтите посетители, които наскоро са пътували до Китай, Франция, Германия, Иран, Италия, Република Корея и Испания, не се допускат за транзитен престой или влизане на територията на Сингапур. Напомняме, че от 17 март е в сила следното условие: всички пътници, включително и граждани на Сингапур, чужденци, притежаващи карти за дългосрочно пребиваване, и туристи, посетили през последните 14 дни държавите от АСЕАН, Япония, Швейцария или Обединеното кралство, ще трябва да преминат през 14 дневна карантина.

**Малайзия** - Чужди граждани не се допускат в страната от 18 до 31 март. Считано от 22 март, армията на Малайзия ще подпомага полицията в прилагането на заповедта за контролиране на движението в страната. Припомняме, че при нарушения на разписанието на полети до различни градове в Малайзия и необходимост от нови резервации, може да се осъществи контакт с Global Contact Center: на телефон 1-300-88-3000 (в Малайзия) +603 7843 3000 (извън Малайзия).

**Бруней** - Припомняме, че в неделя, 15 март, властите на Бруней обявиха, че техните граждани и гражданите на чужди страни имат национална забрана за напускане на страната, поради епидемията с COVID-19. При необходимост от повече информация по този въпрос, всички, които се интересуват могат да позвънят всеки работен ден от 07:45-16:30 часа на телефони 2235962 или 2235953 или да попълнят специални формуляри, които биха могли да бъдат изтеглени от сайта [www.pmo.gov.bn](http://www.pmo.gov.bn) и да бъдат изпратени по е-мейл до travelapplication@jpm.gov.bn . Работното време на Immigration Control Posts е намалено от 06:00-22:00 часа.

**Източен Тимор** - Към 21 март няма данни за заразени с COVID-19. На 18 март правителството на Демократична Република Източен Тимор взе решение за прилагане на временни мерки във връзка с разпространението на COVID-19. Налага се забрана за влизане в страната на всички чуждестранни граждани, които през последните 4 седмици са били или са преминавали транзит през всички страни, засегнати от COVID-19. На 21 март делегацията на ЕС в Демократична Република Източен Тимор информира посланиците на страните-членки на ЕС, че ако имат граждани там, те са поканени да изпратят своите данни за контакт до посолството на Португалия в Дили в случай на необходимост от консулска подкрепа на следния е-мейл: joana.fialho@mne.pt

**Австралия** - Считано от от 21:00 ч. на 20 март на територията на Австралия не се допускат чуждестранни граждани, с изключение на постоянно пребиваващи. Ограничението се отнася и за транзитно преминаване. Австралийското правителство разреши „прозорец“ от 72 часа с цел желаещите транзитно преминаване през летищата на Австралия, да успеят да се възползват от наличните към момента полети. Транзитът трябва да бъде извършен в деня на пристигане в Австралия. Планиращите транзитно преминаване през Австралия български граждани следва да осъществят транзита си преди изтичането на обявения от австралийските власти 72-часов срок, т.е. до 12:00 ч. на обяд на 24 март 2020 г.

След тази дата транзитно преминаване през Австралия няма да е възможно. Очаква се и рязко намаляване на броя на международните полети. Алтернативни марщури за прибиране в България от Нова Зеландия остават транзитно преминаване през Сингапур или Доха. Дългосрочно пребиваващите в Австралия и Нова Зеландия следва да се свръжат с имиграционните власти преди напускане на страната, с цел проверка на възможностите за завръщане.

**За допълнителна информация:**Мария Щерянова
Дирекция „Пресцентър“, МВнР
+359 893 559 187